I sidste uge fik Københavns Politi sat 80 personer med formodet forbindelse til den organiserede hashhandel på Christianias Pusher Street bag tremmer - og torsdag røg endnu en den samme vej.

Klokken 7.40 torsdag morgen blev en 35-årig mand anholdt i Tinghuset ved Pusher Street og efterfølgende blev han varetægtsfængslet frem til 8. april.

Anholdelsen forløb uden dramatik, fortæller politiet i en pressemeddelelse.

- Han vidste angiveligt, at politiet søgte ham, for han havde allerede pakket en taske med tøj og personlige effekter, så han var klar til et ophold bag tremmer, siger vicepolitiinspektør Torben Svarrer, der er leder af Task Force Pusherstreet.

Og anholdelsen af den 35-årige mand er formentlig ikke den sidste i rækken.

- Vi fortsætter efterforskningen, og vi har øje på en række personer, som vi vil opsøge i takt med at sagerne bliver klar, siger Svarrer.

Samtidig har politiet gjort op, hvor stort et udbytte aktionen mod Pusher Street indtil videre har givet. Heriblandt er 2,3 millioner kroner i kontanter, 6,7 millioner kroner, der er blevet beslaglagt på diverse konti, fem dyre biler og fire dyre motorcykler.

Politiet har også beslaglagt 29 guldbarrer med en samlet værdi på knap en millioner kroner, diverse udstyr og smykker, 404 kilo hash og flere ulovlige våben - blandt andet knive, totenschlægere, peberspray, gaspistoler og en kastestjerne.

Målet med den øgede indsats mod Christiania er at få fjernet den åbenlyse hashhandel i Pusher Street.

- Vi fortsætter indsatsen mod købere, sælgere og leverandører af hash til Pusherstreet, og vi vil fastholde et massivt pres mod de organiserede kriminelle for at gøre det uattraktivt at beskæftige sig med hashhandel, siger Torben Svarrer.

Blandt de 80 anholdte fra aktionen i sidste uge er fem fuldgyldige medlemmer af Hells Angels - heriblandt HA-lederen Michael Brokside, som efterfølgende tog sit eget liv i fængslet.